32004R1750
L 312/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1750/2004 НА КОМИСИЯТА
от 8 октомври 2004 година
за изменение на Регламент (ЕО) № 1019/2002 относно стандартите за търговия с маслиново масло
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент № 136/66/ЕИО на Съвета от 22 септември 1966 г. относно създаване на обща организация на пазара на масла и мазнини (1), и по-специално член 35а от него,
като има предвид, че:
(1)
В съответствие с член 5, буква в) от Регламент (ЕО) № 1019/2002 на Комисията (2), показатели за органолептичните свойства могат да фигурират върху етикета само ако те се базират на резултатите, които са получени при използването на метод за анализ, предвиден в Регламент (ЕИО) № 2568/91 на Комисията относно характеристиките на маслиновото масло и на маслата от джибри от изцедени маслини, както и относно съответните методи за анализ (3).
(2)
Съгласно десетото тире от член 2, параграф 1 от Регламент (ЕИО) № 2568/91, оценката на органолептичните свойства трябва да бъде извършена в съответствие с метода, който е посочен в приложение ХII към упоменатия регламент. Могат да бъдат използвани само положителните свойства, изброени в споменатото приложение. Установява се, обаче, че поради много малкия брой на органолептичните свойства, посочени в споменатото приложение, операторите срещат затруднения при описанието на органолептичните характеристики върху етикета на техните масла.
(3)
Тъй като понастоящем не съществува обективен метод за проверяването на някои органолептични характеристики, които до голяма степен повишават стойността на чистите маслинови масла по отношение на вкус, аромат и цвят, такива характерни качества не могат да фигурират върху етикетите. Нещо повече, положителните органолептични свойства, които са изброени в приложение ХII към Регламент (ЕИО) № 2568/91, не могат да обхванат пълната гама от голямото сортово разнообразие на маслините или разнообразието от вкусове на чистите маслинови масла.
(4)
Поради факта, че проучването на нови методи за оценка на органолептичните свойства, започнато от международна агенция с цел разширяването на гамата от положителни характерни качества на маслиновите масла, все още е в процес на провеждане и има вероятност да отнеме повече време и да не приключи, както се е очаквало през 2003 г., трябва да бъде определена нова дата, от която тези методи да се прилагат, като се даде достатъчно време за завършване на проучването. Следователно, датата, от която се прилага член 5, буква в) от Регламент (ЕО) № 1019/2002, следва да бъде отложена отново. Определянето на датата 1 юли 2006 г. като дата на прилагането на споменатия член съвпада с датата, на която ще започне 2006/2007 пазарна година.
(5)
Регламент (ЕИО) № 1019/2002, следователно, следва да бъде съответно изменен.
(6)
Мерките, предвидени в настоящия регламент, са в съответствие със становището на Управителния комитет по маслата и мазнините,
ПРИЕ НАСТОЯЩИЯ РЕГЛАМЕНТ:
Член 1
Трета алинея от член 12, параграф 2 от Регламент (ЕО) № 1019/2002 се заменя със следния текст:
„Член 5, буква в) се прилага от 1 юли 2006 г.“.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 октомври 2004 година.